Paditësi A.L, banues në qytetin e Tiranës, në vitin 2017 ka filluar punë pranë Bashkisë Vlorë, në një pozicion pune që rregullohet me Kod Pune. Me urdhrin Nr.625, datë 03.12.2019 të Kr.Bashkisë Vlorë, paditësi A.L është transferuar në një pozicion pune që është pjesë e shërbimit civil (në detyrën e Përgjegjësit të Sektorit të Arsimit dhe Rinisë, Drejtoria e Arsimit dhe Rinisë, pranë Bashkisë Vlorë), deri në përfundim të procedurave të konkurimit në shërbimin civil. 
Në vijim, Komisioneri për Mbikëqyrjen e Shërbimit Civil në përfundim të verifikimit të kryer pranë Bashkisë Vlorë me vendimin nr.93, datë 15.10.2019, ka konkluduar se emërimi i paditësit A.L në një pozicion pune që është pjesë e shërbimit civil, jo sipas Ligjit nr.152/2013 “Për nëpunësin civil”, është absolutisht i pavlefshëm. Në këto rrethana, në zbatim të vendimit të sipërcituar të Komisionerit për Mbikëqyrjen e Shërbimit Civil, Kr.Bashkisë Vlorë me urdhrin Nr.285, datë 12.07.2021, ka urdhëruar që z.A.L, t’i ndërpriten marrëdhëniet financiare më datë 16.07.2021 për arsye të emërimit në kundërshtim me Ligjin nr.152/2013 “Për nëpunësin civil”.
Duke mos qenë dakord me ndërprerjen e marrëdhënies së punës, paditësi A.L i është drejtuar me kërkesëpadi Gjykatës të Shallës së Parë të Juridiksionit të Përgjithshëm Tiranë, duke kërkuar dëmshpërblim sipas Kodit të Punës, në masën e 2 pagave për mosrespektim të procedurës për zgjidhjen e kontratës së punës, 12 pagave për shkak të zgjidhjes së kontratës së punës pa shkaqe të arsyeshme, dhe shpërblimet për pushimet vjetore të pakryera për vitin 2019-2020.
Duke vlerësuar se nuk është kompetente në aspektin tokësor, Gjykata e Shallës së Parë të Juridiksionit të Përgjithshëm Tiranë, mbi bazën e kërkesës së palës së paditur, me vendimin nr.762, datë 03.05.2023, ka vendosur deklarimin e moskompetencës tokësore dhe dërgimin e çështjes Gjykatës së Shallës së Parë të Juridiksionit të Përgjithshëm Vlorë, si gjykatë kompetente për shqyrtimin e çështjes.
Gjykata e Shallës së Parë të Juridiksionit të Përgjithshëm Vlorë ka vlerësuar se nuk është kompetente në aspektin lëndor për shqyrtimin e çështjes, dhe në këtë kontekst me vendimin nr.251, datë 07.07.2023, ka vendosur deklarimin e moskompetencës lëndore dhe dërgimin e akteve Gjykatës Administrative të Shkallës së Parë Tiranë, e cila kryesisht, me vendimin nr.837, datë 27.09.2023 ka parashtruar përpara Kolegjit Administrativ të Gjykatës së Lartë për zgjidhje mosmarrëveshjen e kompetencave, duke kërkuar që çështja t’i dërgohet për shqyrtim Gjykatës Administrative të Shkallës së Parë Lushnjë.
1. Të përcaktohet nëse çështja objekt shqyrtimi përfshihet në kompetencën lëndore të:
a) Gjykatës administrative; 					  
b) Gjykatës civile.
2. Nëse çështja përfshihet në kompetencën lëndore të gjykatës civile, të evidentohen kriteri ligjor për individualizimin e kompetencës tokësore:
a) Kompetente është gjykata e vendbanimit/vendqëndrimit të të paditurit.
b) Në rastin konkret jemi përpara kompetencës alternative dhe e drejta e zgjedhjes midis gjykatave kompetente i përket paditësit.
c) Në rastin konkret kompetente është vetëm Gjykata e Vlorës.
3. Nëse çështja përfshihet në kompetencën lëndore të gjykatës administrative, a ka vepruar drejtë Gjykata e Shallës së Parë të Juridiksionit të Përgjithshëm Vlorë, e cila ka deklaruar moskompetencën lëndore duke dërguar çështjen pranë Gjykatës Administrative të Shkallës së Parë Tiranë?
a) Po, pasi çështja nuk mund të shqyrtohet nga një gjykatë jo kompetente. 
b) Jo, pasi duhet të deklaronte moskompetencën lëndore dhe dërgonte çështjen pranë Gjykatës Administrative të Shkallës së Parë Lushnjë.
c) Në zbatim të parimit të ndalimit të konfliktit të kompetencave, Gjykata e Shallës së Parë të Juridiksionit të Përgjithshëm Vlorë duhet të vazhdonte gjykimin e çështjes.
ç)  Gjykata e Shallës së Parë të Juridiksionit të Përgjithshëm Vlorë duhet të parashtronte për zgjidhje pranë Gjykatës së Lartë çështjen e mosmarrëveshjes së kompetencave.
4. Në kushtet kur Gjykata Administrative e Shkallës së Parë Tiranë (gjykata pritëse) vlerëson se nuk është kompetente në aspektin tokësor, a mundet kryesisht të parashtrojë për zgjidhje pranë Gjykatës së Lartë konfliktin e kompetencave me Gjykatën e Shallës së Parë të Juridiksionit të Përgjithshëm Vlorë (gjykata dërguese)?
a) Jo, pasi moskompetenca tokësore deklarohet vetëm me kërkesë të palës.
b) Duke qenë se çështja nuk ka ardhur nga Gjykata Administrative të Shkallës së Parë Lushnjë, nuk jemi në kushtet e mosmarrëveshjes së kompetencave, por përpara deklarimit të moskompetencës tokësore.
c) Në rastin konkret Gjykata Administrative e Shkallës së Parë Tiranë (gjykata pritëse) mund të parashtrojë për zgjidhje pranë Gjykatës së Lartë konfliktin e kompetencave kryesisht, duke kërkuar që çështja t’i dërgohet për shqyrtim GjykatësAdministrative të Shkallës së Parë Lushnjë.
5. Kolegji Administrativ i Gjykatës së Lartë duhet të vendosë:
a) Rregullimin e mosmarrëveshjes së kompetencës, duke përcaktuar si gjykatë kompetente gjykatën civile.
b) Prishjen e vendimit të Gjykatës Administrative të Shkallës së Parë Tiranë dhe dërgimin e çështjes po asaj gjykate për vazhdimin e gjykimit.
c) Rregullimin e mosmarrëveshjes së kompetencës, duke përcaktuar si gjykatë kompetente Gjykatën Administrative të Shkallës së Parë Lushnjë.
